CELEX: 52013PC0611
Language: hu
Date: 2013-08-30
Title: Javaslat AZ EURÓPAI PARLAMENT ÉS A TANÁCS RENDELETE a vasúti közlekedés statisztikájáról szóló, 2002. december 16-i 91/2003/EK európai parlamenti és tanácsi rendelet árukra, utasokra és balesetekre vonatkozó adatgyűjtés tekintetében történő módosításáról

|
			
		
		
		52013PC0611
		
			Javaslat AZ EURÓPAI PARLAMENT ÉS A TANÁCS RENDELETE a vasúti közlekedés statisztikájáról szóló, 2002. december 16-i 91/2003/EK európai parlamenti és tanácsi rendelet árukra, utasokra és balesetekre vonatkozó adatgyűjtés tekintetében történő módosításáról /* COM/2013/0611 final - 2013/0297 (COD) */
			
				
		
		
			
			   	INDOKOLÁS
1.           A JAVASLAT HÁTTERE
Az Európai Unió közlekedéspolitikájának
fő célkitűzése, hogy a magas fokú versenyképességet és a gazdasági
tevékenységek harmonikus, kiegyensúlyozott és fenntartható fejlődését
elősegítő közös politikák kialakításával belső piacot hozzon
létre. A valódi belső piac létrehozása alapvető jelentőségű
a vasúti ágazat fellendítése szempontjából, és hozzájárul a vasúti áru- és
személyszállítási szolgáltatások versenyképességének és vonzerejének növeléséhez,
csakúgy, mint a közlekedés vasútra való átcsoportosításának fokozásához.
Az Európai Bizottság 2011-ben olyan ütemtervet
fogadott el (az „Útiterv az egységes európai közlekedési térség
megvalósításához – Úton egy versenyképes és erőforrás-hatékony közlekedési
rendszer felé” című fehér könyv), mely a következő évtized
vonatkozásában 40 konkrét kezdeményezést tartalmaz, melyek célja egy olyan
versenyképes közlekedési rendszer kiépítése, amely növeli a mobilitást, a
kulcsfontosságú területeken felszámolja az akadályokat, továbbá a növekedés és
a foglalkoztatás mozgatórugójaként is működik. Ezen felül a javaslatok
értelmében jelentősen csökken Európa kőolajimporttól való
függősége, 2050-ig pedig 60%-kal csökken a közlekedés
szén-dioxid-kibocsátása. A fehér könyv szerint az egységes európai közlekedési
térség létrehozásának egyik alapvető feltétele az egységes európai vasúti
térség megteremtése, ami a piacliberalizáció folyamatának lefolytatása révén
valósítható meg, beleértve az Európai Vasúti Ügynökség vasútbiztonság terén
betöltött szerepének megerősítését, különösen a nemzeti szintű
biztonsági intézkedések felügyelete, illetve az azok fokozatos összehangolása
érdekében folytatott munka tekintetében.
A részletes és időszerű vasúti
közlekedési statisztikák elérhetősége egyre fontosabb, mivel a Bizottság
egyre nagyobb hangsúlyt fektet a tényeken alapuló szakpolitikai
döntéshozatalra, ezen felül pedig szükség van a fehér könyvben meghatározott
célok irányába történő előrelépés nyomon követésére is.
Az Eurostat vasúti közlekedési statisztikái
elsősorban a 2002. december 16-i 91/2003/EK európai parlamenti és tanácsi
rendeleten, az 1192/2003/EK bizottsági rendeleten, valamint a 332/2007/EK
bizottsági rendeleten alapulnak. Ezek a rendeletek kiterjednek a vasúti
személy- és teherszállításra és a vasútbiztonságra egyaránt.
A Bizottságnak statisztikai adatokra van
szüksége az áruk és utasok vasúti szállításáról annak érdekében, hogy
figyelemmel kísérje és kialakítsa a közös közlekedéspolitikát.
Az áruk és utasok vonatkozásában részletes
vasúti közlekedési statisztikákra, az intermodalitás vonatkozásában pedig
részletes információkra van szükség a 2011-es bizottsági fehér könyvben
megállapított célkitűzések nyomon követése érdekében.
Az árukra és utasokra vonatkozó
egyszerűsített jelentés mindössze összesített számadatokkal szolgál
(összes áruszállítás árucsoportok szerint, illetve összes személyszállítás).
Nem szerepelnek részletes bontásban például a következő adatok: berakodási
ország/indulási ország és kirakodási ország/érkezési ország; intermodális
szállítási egységekben szállított áruk, a szállítás típusa és a szállító egység
típusa szerint; szállított áruk, a veszélyes áruk kategóriája szerint; valamint
a szállított, berakodott intermodális szállítási egységek száma, a szállítás
típusa és a szállító egység típusa szerint.
Az uniós közlekedéspolitika kiemelt kérdésként
kezeli a baleseteket és a közlekedéssel járó egyéb nemkívánatos hatásokat: az
utak túlterheltségét, a szennyezést, a zajt és a széndioxid-kibocsátást.
Ebből adódóan az összes szállítási mód – közúti, vasúti, belvízi, tengeri
és légi – vonatkozásában megnőtt a balesetekkel, baleseti halállal, súlyos
sérülésekkel és (szállítás során veszélyes anyagok kiömlése révén
keletkező) környezeti károkkal kapcsolatos adatok gyűjtésének és
terjesztésének a jelentősége.
A vasúti balesetekkel kapcsolatos adatokat
eddig a vasúti közlekedésről szóló 91/2003/EK rendeletnek megfelelően
gyűjtötték, ezenfelül az Európai Vasúti Ügynökség pedig a
vasútbiztonságról szóló 2009/149/EK irányelv statisztikai mellékletének megfelelően
folytatja az adatgyűjtést.
Összhangban azzal a követelménnyel, hogy a
hivatalos statisztikáknak relevánsnak kell lenniük, azaz a tényleges és
lehetséges felhasználói igényeknek meg kell felelniük, a javaslat
felülvizsgálja a jelenlegi jogalapot és tovább egyszerűsíti az
adatszolgáltatásra vonatkozó körülményeket.
Megfelelően
figyelembe veszi ezenkívül a szükséges egyensúlyt a felhasználói igények,
illetve a válaszadókra és a nemzeti statisztikai intézetekre nehezedő
teher között.
A vasúti közlekedési statisztikákat
érintő európai jogszabályok értelmében gyűjtött adatokra és a
terjesztési politikára vonatkozóan már elvégeztek egy uniós szintű szakmai
elemzést annak érdekében, hogy javaslatot tegyenek olyan technikai
megoldásokra, amelyek – amennyire csak lehetséges – leegyszerűsítik a
statisztikák előállításához szükséges különböző tevékenységeket,
ugyanakkor a végső eredmény továbbra is megfelelne a jelen és az
előrelátható felhasználói igényeknek.
Ennek megfelelően az európai vasúti
közlekedési statisztikák meglévő jogi keretének korszerűsítése,
egyszerűsítése és optimalizálása végett e javaslat célja a 91/2003/EK
rendelet módosítása és az új intézményi keretekhez való hozzáigazítása.
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
2010 elején vasúti közlekedési statisztikával
foglalkozó munkacsoportot bíztak meg a vasúti közlekedési statisztikákat
érintő európai jogszabályoknak megfelelően gyűjtött adatok és a
terjesztési politika szakmai elemzésével. A munkacsoport valamennyi tagja a
vasúti közlekedési statisztikák gyűjtését és összeállítását érintő
meglévő jogszabályok és nemzeti rendszerek terén szaktudással
rendelkező szakember volt.
A munkacsoport a 91/2003/EK rendelet
egyszerűsítésére javaslatot készített. A javaslat értelmében egyrészt a
tagállamok és a válaszadók terhe anélkül csökken, hogy az áruk és utasok vasúti
szállításával kapcsolatos adatok minőségében lényeges romlás következne
be, másrészt javulnak a vasúti személyszállítással kapcsolatos adatok
terjesztésének időkeretei.
A javaslatot technikai szinten megvitatták az
adatszolgáltatókkal és -felhasználókkal, valamint vasúti közlekedési
statisztikával foglalkozó munkacsoportokkal és az Európai Statisztikai
Rendszerrel összefüggésben a szállítási statisztikákkal foglalkozó koordinációs
csoporttal. A Bizottságon belül a Közlekedési Főigazgatósággal folytak
konzultációk.
E javaslat a valamennyi érdekelt fél közötti
részletes tárgyalások eredményeként jött létre.
3.           A JAVASLAT JOGI ELEMEI
A javaslat az alábbi változásokat tartalmazza:
(1)                   
Személyszállításra vonatkozó adatok
A vasúti közlekedés statisztikájáról szóló
91/2003/EK rendelet C. és D. mellékletével összhangban jelenleg a tagállamoknak
a személyszállításra vonatkozó éves statisztikai adatokat részletes jelentés
és/vagy egyszerűsített jelentés révén kell rendelkezésre bocsátaniuk. A
személyszállításra vonatkozó adatok jelenlegi terjesztési gyakorlata
bizonytalannak és következetlennek tekinthető, mivel a táblázatok
továbbításának határideje eltér a részletes és az egyszerűsített jelentés
esetében. Ezenfelül a személyszállításra vonatkozó egyes ideiglenes adatokat (a
C1. és a C2. táblázat), és opcionális adatokat (C1. táblázat – utaskilométer)
az egyszerűsített adatokra is alkalmazandó határidőn belül kell
rendelkezésre bocsátani, a referencia-időszak végétől számított nyolc
hónapon belül.
A javaslatok között szerepel a D. melléklet
(egyszerűsített jelentés) és a C. melléklet ideiglenes C1. és C2.
táblázatainak törlése, valamint a személyszállításra vonatkozó végleges adatszolgáltatás
határidejének csökkentése a referencia-időszak végétől számított 14
hónap helyett nyolc hónapra. Így az adatok korábban rendelkezésre állnak.
(2)                   
Áruszállításra vonatkozó adatok
A következetesség érdekében javasolt a B.
melléklet (egyszerűsített jelentés) törlése is.
(3)                   
Új melléklet
Abból adódóan, hogy az „egyszerűsített”
jelentés jelenlegi koncepciója a javaslat értelmében megszűnik, a
meghatározott küszöbértékek alatti legkisebb vállalkozások tekintetében a
tagállamoknak az L. melléklet összesített mutatói révén összesített adatot
kellene közölniük.
(4)                   
Balesetekre vonatkozó adatok
Mivel az Európai Vasúti Ügynökség egyaránt
gyűjti a balesetekre vonatkozó adatokat, a javaslat értelmében a H.
melléklet (baleseti statisztikai adatok) is törlendő.
(5)                   
I. melléklet
Az „egyszerűsített” jelentés koncepciója
megszűnik, így a javaslatok között szerepel e melléklet törlése is, mivel
az jelenleg mindössze az egyszerűsített és a részletes jelentés adatainak
validálására használatos a vállalkozások teljes vasúti tevékenysége
összefüggésében.
(6)                   
Küszöbértékek
A jelenlegi küszöbértékeket tonna-kilométer és
utaskilométer tekintetében állapították meg, ami a tonnában kifejezett súly,
illetve az utasszám, valamint a kilométerben kifejezett táv szorzásából adódik.
Néhány tagállamban rövid távon bonyolítanak
jelentős vasúti tevékenységet, ezért a Bizottság a lényeges adatok
elvesztésének minimalizálása érdekében javasolja, hogy a küszöbértékeket mind
az áruk, mind a személyek tekintetében csökkentsék. Ugyanez az indok támasztja
alá az áruk árutonnában és árutonna-kilométerben egyaránt kifejezett
kettős küszöbértékére tett javaslatot.
(7)                   
Tranzitadatok
A harmonizáció érdekében azt javasolják, hogy
(amennyiben rendelkezésre áll) a „vasúti fuvarlevélen” szereplő
információkat alkalmazzák olyan esetekben, amikor közigazgatási adatok
szolgálnak adatforrásként.
(8)                   
A Bizottság végrehajtási hatásköreinek gyakorlására
vonatkozó tagállami ellenőrzési mechanizmusok szabályainak és általános
elveinek megállapításáról szóló, 2011. február 16-i 182/2011/EU európai
parlamenti és tanácsi rendelet[1]
elfogadása kapcsán a Bizottság kötelezettséget vállalt arra[2], hogy annak érdekében
felülvizsgálja a jelenlegi ellenőrzéssel történő szabályozási
bizottsági eljárásra hivatkozó jogszabályokat, hogy azokat a Szerződésben
foglalt feltételekkel összhangban kiigazítsa.
(9)                   
Végezetül a 91/2003/EK rendelet módosítására tett
javaslat figyelembe veszi az Európai Unió működéséről szóló
szerződésnek megfelelő szükséges kiigazításokat a Bizottság számára
biztosított felhatalmazás és végrehajtási hatáskörök tekintetében. Az Európai
Unió működéséről szóló szerződés (a továbbiakban: a
Szerződés) különbséget tesz a Bizottság részére átruházott hatáskörök
között aszerint, hogy a Szerződés 290. cikke (1) bekezdésében
megállapítottak szerint a jogalkotási aktusok egyes nem alapvető
rendelkezéseit kiegészítő, illetve módosító általános hatályú nem
jogalkotási aktusok (felhatalmazáson alapuló jogi aktusok) elfogadására, vagy a
Szerződés 291. cikke (2) bekezdésében előírt, kötelező
erejű uniós jogi aktusok (végrehajtási aktusok) végrehajtására vonatkozó
egységes feltételek elfogadására vonatkoznak-e.
4.           KÖLTSÉGVETÉSI HATÁSOK
A javaslat nincs hatással az uniós
költségvetésre.
5.           KIEGÉSZÍTŐ INFORMÁCIÓK
A javaslat elfogadása nem eredményezi
meglévő jogszabályok hatályon kívül helyezését.
2013/0297 (COD)
Javaslat
AZ EURÓPAI PARLAMENT ÉS A TANÁCS
RENDELETE
a vasúti közlekedés statisztikájáról szóló,
2002. december 16-i 91/2003/EK európai parlamenti és tanácsi rendelet árukra,
utasokra és balesetekre vonatkozó adatgyűjtés tekintetében történő
módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 338. cikke (1)
bekezdésére,
tekintettel az Európai Bizottság javaslatára,
a jogalkotási aktus tervezetének a nemzeti
parlamentek számára való megküldését követően,
rendes jogalkotási eljárás keretében,
mivel:
(1)       A vasúti közlekedés
statisztikájáról szóló, 2002. december 16-i 91/2003/EK európai parlamenti és
tanácsi rendelet[3]
közös uniós keretet hoz létre az összehasonlítható vasúti közlekedési
statisztikák előállítására, továbbítására, értékelésére és terjesztésére.
(2)       A Bizottságnak statisztikai
adatokra van szüksége az áruk és utasok vasúti szállításáról annak érdekében,
hogy figyelemmel kísérje és kialakítsa a közös közlekedéspolitikát, valamint a
regionális politika és a transzeurópai hálózatokra vonatkozó politika
szállítási elemeit.
(3)       A vasútbiztonságra vonatkozó
statisztikai adatok egyben lehetővé teszik, hogy a Bizottság
előkészítse és figyelemmel kísérje a közlekedésbiztonság terén megvalósuló
uniós fellépéseket. A vasúti balesetekkel kapcsolatos adatokat a közös
biztonsági mutatók és a balesetek költségeinek számítására szolgáló közös
módszerek tekintetében az Európai Vasúti Ügynökség a közösségi vasutak
biztonságáról szóló, 2004. április 29-i 2004/49/EK európai parlamenti és
tanácsi irányelv statisztikai mellékletének megfelelően gyűjti.
(4)       A Bizottságnak (Eurostat) a
91/2003/EK rendelet értelmében személyszállításra vonatkozó adatokat továbbító
legtöbb tagállam rendszerint megegyező adatokat szolgáltat az ideiglenes
és a végleges adatállományok tekintetében.
(5)       Az európai statisztikák
előállításakor egyensúlyra kell törekedni a felhasználók igényei és a
válaszadókra nehezedő terhek között.
(6)       Az uniós jogszabályok
értelmében gyűjtött vasúti közlekedési statisztikákkal kapcsolatos
meglévő adatokat és a terjesztési politikát az Eurostat – vasúti
közlekedési statisztikával foglalkozó munkacsoportján belül – szakmai elemzésnek
vetette alá annak érdekében, hogy amennyire csak lehetséges
leegyszerűsítsék a statisztikák előállításához szükséges
különböző tevékenységeket, amellett, hogy a végső eredmény továbbra
is megfeleljen a jelen és az előrelátható felhasználói igényeknek.
(7)       A 91/2003/EK rendelet
alkalmazása kapcsán szerzett tapasztalatokról szóló, az Európai Parlamenthez és
a Tanácshoz intézett jelentésében a Bizottság megemlíti, hogy a hosszú távú
fejlesztések vélhetően a rendelet alkalmazásában már összegyűjtött
adatok figyelmen kívül hagyását vagy egyszerűsítését vonják maguk után,
továbbá jelzi, hogy szándékában áll rövidíteni a vasúti személyszállításra
vonatkozó éves adatok továbbítási időszakát.
(8)       A 91/2003/EK rendelet az
abban szereplő egyes rendelkezések végrehajtására vonatkozó hatásköröket
ruház a Bizottságra. Az Európai Unió működéséről szóló szerződés
(a továbbiakban: a Szerződés) hatálybalépésének következtében a szóban
forgó rendelet alapján a Bizottságra ruházott hatásköröket össze kell hangolni
a Szerződés 290. és 291. cikkével.
(9)       Annak érdekében, hogy az
Unióra kiterjedő vasúti adatok harmonizált gyűjtésének megtartása
mellett a tagállami fejlemények is kifejezésre jussanak, továbbá törekedve
arra, hogy a tagállamok által továbbított adatok megőrizzék
kitűnő minőségüket, a Bizottságot fel kell hatalmazni arra, hogy
a Szerződés 290. cikkének megfelelően jogi aktusokat fogadjon el
egyrészt a jelentéstétel során alkalmazott fogalommeghatározások és
küszöbértékek, másrészt a mellékletek tartalmának kiigazítása, valamint a
továbbítandó információk pontosítása céljából.
(10)     Különösen fontos, hogy
előkészítő munkája során a Bizottság – többek között szakértői
szinten – mindvégig megfelelő konzultációkat folytasson. A Bizottságnak a
felhatalmazáson alapuló jogi aktusok előkészítése és kidolgozása során
biztosítania kell a releváns dokumentumoknak az Európai Parlament és a Tanács
részére történő egyidejű, kellő időben történő és
megfelelő benyújtását.
(11)     A Bizottságnak gondoskodnia
kell arról, hogy e felhatalmazáson alapuló jogi aktusok ne rójanak
jelentős adminisztratív többletterhet a tagállamokra és a válaszadókra.
(12)     A 91/2003/EK rendelet
végrehajtása egységes feltételeinek biztosítása érdekében végrehajtási
hatáskört kell a Bizottságra ruházni az eredmények minőségére és
összehasonlíthatóságára vonatkozó jelentésekhez biztosítandó információk
részletes meghatározása tekintetében. Ezeket a hatásköröket a Bizottság
végrehajtási hatásköreinek gyakorlására vonatkozó tagállami ellenőrzési
mechanizmusok szabályainak és általános elveinek megállapításáról szóló,
2011. február 16-i 182/2011/EU európai parlamenti és tanácsi
rendeletnek[4]
megfelelően kell gyakorolni.
(13)     Konzultációra került sor az
európai statisztikai rendszerrel foglalkozó bizottsággal.
(14)     A 91/2003/EK rendeletet ezért
ennek megfelelően módosítani kell,
ELFOGADTA EZT A RENDELETET:
1. cikk
A 91/2003/EK rendelet a következőképpen
módosul:
(1)                   
A 3. cikk a következőképpen módosul:
a)      Az (1) bekezdésben a 24–30. pontot el
kell hagyni.
b)      A (2) bekezdés helyébe a következő
szöveg lép:
„(2) A Bizottság felhatalmazást kap arra, hogy a
10. cikkel összhangban felhatalmazáson alapuló jogi aktusokat fogadjon el az
(1) bekezdésben említett technikai fogalommeghatározások kiigazítása, valamint
az új fejlemények figyelembe vételéhez szükséges, a harmonizált statisztikák
biztosítása végett bizonyos szintű technikai részletezettség
meghatározását igénylő kiegészítő fogalommeghatározások megállapítása
céljából.”
(2)                   
A 4. cikk a következőképpen módosul:
a)      Az (1) bekezdésben a b), a d) és a h)
pontot el kell hagyni.
b)      A (2) bekezdés helyébe a következő
szöveg lép:
„(2) Az A. és a C. melléklet alapján a tagállamok
azon vállalkozásokról szolgáltatnak adatokat:
a)       amelyek teljes áruszállításának volumene
legalább 200 millió tonna-kilométer vagy legalább 500 000 tonna;
b)      amelyek teljes személyszállításának
volumene legalább 100 millió utaskilométer.
c)       E küszöbértékek alatt az A. és a C.
melléklet alapján történő jelentéstétel opcionális.” 
c)      A (3) bekezdés helyébe a következő szöveg
lép:
„(3) A tagállamok az L. melléklet alapján, az
abban meghatározottak szerint szolgáltatják a (2) bekezdésben említett
küszöbérték alatti vállalkozások összesített adatait, amennyiben ezeket az
adatokat nem jelentik az A. és a C. melléklet alapján.”
d)      Az (5) bekezdés helyébe a következő
szöveg lép:
„(5) A gazdasági és műszaki fejlemények
figyelembevétele érdekében a Bizottság felhatalmazást kap arra, hogy a 10.
cikkel összhangban felhatalmazáson alapuló jogi aktusokat fogadjon el a
mellékletek tartalmának, valamint a jelentéstétel során az (1) és (3) bekezdés
szerint alkalmazott küszöbértékeknek a kiigazítása tekintetében.”
e)      A cikk a következő (6) bekezdéssel
egészül ki:
„(6) Az e bekezdés szerinti hatáskörének
gyakorlása során a Bizottság gondoskodik arról, hogy az általa elfogadott,
felhatalmazáson alapuló jogi aktusok ne rójanak további jelentős
adminisztratív terhet a tagállamokra és a válaszadókra.”
(3)                   
Az 5. cikk (2) bekezdésének b) pontja helyébe a
következő szöveg lép:
„b) közigazgatási adatok, beleértve a szabályozó
hatóságok által összegyűjtött adatokat, és amennyiben rendelkezésre áll,
elsősorban a vasúti fuvarlevelet.”
(4)                   
A 7. cikk helyébe a következő szöveg lép:
„7. cikk
Terjesztés
Az A., C., E., F., G. és L. mellékletben
meghatározott adatokon alapuló statisztikai adatokat a Bizottság (Eurostat)
terjeszti.”
(5)                   
A 8. cikk a következő (3) és (4) bekezdéssel
egészül ki:
„(3) E rendelet alkalmazásában a továbbítandó
adatokra a 223/2009/EK rendelet 12. cikkének (1) bekezdésében említett
minőségkritériumokat kell alkalmazni.
(4) A Bizottság végrehajtási aktusok révén
határozza meg a standard minőségjelentések módját, szerkezetét, ütemezését
és összehasonlíthatósági elemeit. Ezeket a végrehajtási aktusokat a 11. cikkben
említett vizsgálóbizottsági eljárással összhangban kell elfogadni.”
(6)                   
A 9. cikket el kell hagyni.
(7)                   
A 10. cikk helyébe a következő szöveg lép:
„10. cikk
Felhatalmazás gyakorlása
1.      A Bizottság az e cikkben meghatározott
feltételek mellett felhatalmazást kap felhatalmazáson alapuló jogi aktusok
elfogadására.
2.      A Bizottságnak a 3. cikk (2) bekezdésében
és a 4. cikk (5) bekezdésében említett, felhatalmazáson alapuló jogi aktusok
elfogadására adott felhatalmazás határozatlan időre szól, [Publications
office: please insert the exact date of the entry into force of the amending
Regulation]-tól/-től kezdődő hatállyal.
3.      Az Európai Parlament vagy a Tanács
bármikor visszavonhatja a 3. cikk (2) bekezdésében és a 4. cikk (5)
bekezdésében említett felhatalmazást. A visszavonásról szóló határozat megszünteti
az abban meghatározott felhatalmazást. A határozat az Európai Unió Hivatalos
Lapjában való kihirdetését követő napon vagy a határozatban megjelölt
későbbi időpontban lép hatályba. A határozat nem érinti a már
hatályban lévő felhatalmazáson alapuló jogi aktusok érvényességét.
4.      A felhatalmazáson alapuló jogi aktus
elfogadását követően a Bizottság köteles egyidejűleg értesíteni az
Európai Parlamentet és a Tanácsot.
5.      A 3. cikk (2) bekezdése és a 4. cikk (5)
bekezdése alapján elfogadott felhatalmazáson alapuló jogi aktus csak akkor lép
hatályba, ha az aktusról szóló értesítést követő két hónapos
időtartamon belül sem az Európai Parlament, sem a Tanács nem emel ellene
kifogást, illetve ha az említett időtartam leteltét megelőzően
az Európai Parlament és a Tanács egyaránt tájékoztatta a Bizottságot arról,
hogy nem kíván kifogással élni. Az Európai Parlament vagy a Tanács
kezdeményezésére ez az időtartam két hónappal meghosszabbodik.”
(8)                   
A 11. cikk helyébe a következő szöveg lép:
„11. cikk
A bizottság
1.      A Bizottság munkáját az európai
statisztikákról szóló, 2009. március 11-i 223/2009/EK európai
parlamenti és tanácsi rendelettel létrehozott európai statisztikai rendszer
bizottsága segíti. Ez a bizottság a Bizottság végrehajtási hatásköreinek
gyakorlására vonatkozó tagállami ellenőrzési mechanizmusok szabályainak és
általános elveinek megállapításáról szóló, 2011. február 16-i 182/2011/EU
európai parlamenti és tanácsi rendelet értelmében vett bizottság. 
2.      Az e bekezdésre történő
hivatkozáskor a 182/2011/EU rendelet 5. cikkét kell alkalmazni.”
(9)                   
A 12. cikket el kell hagyni.
(10)               
A B., a D., a H. és az I. mellékleteket el kell
hagyni.
(11)               
A C. melléklet helyébe az e rendelet mellékletének
„C. melléklet” című része lép.
(12)               
A rendelet e rendelet mellékletének „L. melléklet”
című részével egészül ki.
2. cikk
Ez a rendelet az Európai Unió Hivatalos
Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül
alkalmazandó valamennyi tagállamban.
Kelt Brüsszelben, 
az Európai Parlament részéről                      a
Tanács részéről
az elnök                                                          az
elnök
MELLÉKLET
„C. MELLÉKLET”
 A SZEMÉLYSZÁLLÍTÁSRA VONATKOZÓ ÉVES STATISZTIKAI ADATOK – RÉSZLETES JELENTÉS 
 A változók listája és mértékegységek || A szállított utasok: –                         az utasok száma szerint –                         utaskilométerben Személyvonatok mozgása: –                         vonatkilométerben 
 Referencia-időszak || Év 
 Gyakoriság || Évente 
 Táblázatok listája, táblázatonkénti bontással || C3. táblázat: szállított utasok, a szállítás típusa szerint C4. táblázat: szállított nemzetközi utasok, az indulási ország és az érkezési ország szerint C5. táblázat: személyvonatok mozgása 
 Az adatok beküldésének határideje || A referencia-időszak végét követő nyolc hónap. 
 Első referencia-időszak || 2012 
 Megjegyzések || 1. A szállítás típusának bontása a következő: –                         belföldi –                         nemzetközi 2. A C3. és a C4. táblázatra vonatkozóan a tagállamoknak az adatszolgáltató országon kívüli jegyeladásról szóló információkat tartalmazó adatokat kell benyújtaniuk. Ezt az információt vagy közvetlenül a többi ország nemzeti hatóságaitól, vagy a jegyeladás nemzetközi elszámolási megállapodásai révén lehet megszerezni. 
„L. MELLÉKLET”
L1. táblázat
 ÁRUSZÁLLÍTÁSI TEVÉKENYSÉGEK SZINTJE 
 A változók listája és mértékegységek || A szállított áru: - összsúlya tonnában - összesen tonna-kilométerben Áruszállító vonatok mozgása: - összesen vonatkilométerben 
 Referencia-időszak || Év 
 Gyakoriság || Évente 
 Az adatok beküldésének határideje || A referencia-időszak végét követő öt hónap 
 Első referencia-időszak || 201X 
 Megjegyzések || Csak olyan vállalkozások esetében, amelyek teljes áruszállításának volumene kevesebb, mint 200 millió tonna-kilométer és kevesebb, mint 500 000 tonna, és amelyek adatait nem jelentik az A. melléklet alapján (részletes jelentés). 
L2. táblázat
 SZEMÉLYSZÁLLÍTÁSI TEVÉKENYSÉGEK SZINTJE 
 A változók listája és mértékegységek || A szállított utasok: - az összes utas száma szerint - összesen utaskilométerben Személyvonatok mozgása: - összesen vonatkilométerben 
 Referencia-időszak || Év 
 Gyakoriság || Évente 
 Az adatok beküldésének határideje || A referencia-időszak végét követő nyolc hónap 
 Első referencia-időszak || 201X 
 Megjegyzések || Csak olyan vállalkozások esetében, amelyek teljes személyszállításának volumene kevesebb, mint 100 millió utaskilométer, és amelyek adatait nem jelentik a C. melléklet alapján (részletes jelentés). 
[1]               HL L 55.,
2011.2.28., 13. o.
[2]               HL L 55., 2011.2.28., 19. o.
[3]               A vasúti közlekedés statisztikájáról szóló, 2002.
december 16-i 91/2003/EK európai parlamenti és tanácsi rendelet (HL L 14.,
2003.1.21., 1. o.)
[4]               HL L 55., 2011.2.28., 13. o.